প্রধানমন্ত্রীরদপ্তর
অরুণাচল প্রদেশ নামকরণের সুবর্ণ জয়ন্তী এবং পূর্ণ রাজ্য হিসেবে স্বীকৃতির ৩৬তম বর্ষপূর্তি উদযাপন অনুষ্ঠানে প্রধানমন্ত্রীর ভাষণ
নয়াদিল্লি, ২০ ফেব্রুয়ারি, ২০২২
আমার অরুণাচল প্রদেশের প্রিয় ভাই ও বোনেরা!
জয় হিন্দ!
আপনাদের সবাইকে অরুণাচল প্রদেশের পূর্ণ রাজ্য হিসেবে ৩৬তম প্রতিষ্ঠা দিবস উপলক্ষে অনেক অনেক শুভেচ্ছা। ৫০ বছর আগে নেফা বা নর্থ ইস্টার্ন ফ্রন্টিয়ার এরিয়া-কে অরুণাচল প্রদেশ রূপে নতুন নাম, নতুন পরিচয় দেওয়া হয়েছিল। উদীয়মান সূর্যের রাজ্য হিসেবে এই পরিচয়কে, এই নতুন প্রাণশক্তিকে, এই ৫০ বছর ধরে আপনারা সকলে, আমাদের অরুণাচল প্রদেশের পরিশ্রমী, দেশভক্ত ভাই ও বোনেরা নিয়মিত মজবুত করে চলেছেন। অরুণাচলের এই অনিন্দ্যসুন্দর রূপ দেখে পাঁচ দশক আগে ভারতরত্ন ডঃ ভূপেন হাজারিকাজি ‘অরুণাচল হামারা’ নামক একটি গান লিখেছিলেন। আমি জানি, এই গান প্রত্যেক অরুণাচলবাসীর অনেক পছন্দ। যে কোনও উৎসব, অনুষ্ঠান, সমারোহ এই গানটি ছাড়া সম্পূর্ণ হয় না। সেজন্য আমিও আপনাদের সঙ্গে কথা বলার সময় এই গানের কয়েকটি পংক্তি অবশ্যই উচ্চারণ করতে চাইব।শ
“অরুণ ক কিরণ শীষ ভূষণ,
অরুণ কিরণ ওঁ শীষ ভূষণ,
কন্ঠ হিম কী ধারা,
প্রভাত সূরয চুম্বিত দেশ,
অরুণাচল হামারা, অরুণাচল হামারা,
ভারত মা-কা রাজদুলারা,
ভারত মা-কা রাজদুলারা,
অরুণাচল হামারা!”
বন্ধুগণ,
দেশভক্তি আর সামাজিক সদ্ভাবের যে ভাবনাকে অরুণাচল প্রদেশ নতুন উচ্চতা প্রদান করেছে, নিজেদের সাংস্কৃতিআঃক ঐতিহ্যকে যেভাবে আপনারা সংরক্ষণ করেছেন, বিকশিত করেছেন, পরম্পরা এবং প্রগতিকে যেভাবে আপনারা একসঙ্গে নিয়ে উন্নয়নের পথে এগিয়ে চলেছেন, তা গোটা দেশের জন্য প্রেরণাস্বরূপ।
বন্ধুগণ,
১
স্বাধীনতার অমৃত মহোৎসব উপলক্ষে দেশ অরুণাচল প্রদেশের সেই সকল শহীদদেরও স্মরণ করছে যাঁরা নিজেদের জীবন দেশের জন্য সমর্পণ করেছেন। ‘অ্যাংলো আবোর যুদ্ধ’ হোক, কিংবা দেশ স্বাধীন হওয়ার পর বিভিন্ন যুদ্ধে সীমান্ত সুরক্ষিত রাখতে গিয়ে এই অরুণাচল প্রদেশের সৈনিকরা প্রাণ দিয়েছেন। অরুণাচলবাসীদের বীরত্বের গাথা প্রত্যেক ভারতবাসীর জন্য অমূল্য সম্পদ। এটা আমার সৌভাগ্য যে আকমি অনেকবার আপনাদের সবার মাঝে আসার সুযোগ পেয়েছি। আমি এজন্যও অত্যন্ত আনন্দিত যে আমাদের মুখ্যমন্ত্রী, যুব মুখ্যমন্ত্রী পেমা খাণ্ডুজির নেতৃত্বে যে আকাঙ্ক্ষা নিয়ে আপনারা আমাদের ওপর ভরসা রেখেছেন, সেসব আকাঙ্ক্ষা পূরণে আমাদের সরকার সফল হয়েছে। আপনাদের বিশ্বাস এই ডবল ইঞ্জিনের সরকারকে আরও বেশি কাজ করার জন্য উৎসাহিত করেছে, আরও বেশি উন্নয়নের চেষ্টা করার শক্তি যুগিয়েছে। ‘সবকা সাথ, সবকা বিকাশ, সবকা বিশ্বাস অউর সবকা প্রয়াস’-এর এই পথ অরুণাচল প্রদেশের উন্নত ভবিষ্যতকে অবশ্যই সুনিশ্চিত করবে।
বন্ধুগণ,
আমার দৃঢ় বিশ্বাস যে পূর্ব ভারত আর বিশেষ করে, উত্তর-পূর্ব ভারত একবিংশ শতাব্দীতে দেশের উন্নয়নের ইঞ্জিন হয়ে উঠবে। এই ভাবনা নিয়ে অরুণাচল প্রদেশে উন্নয়নের গতি প্রদানের জন্য বিগত সাত বছর ধরে অভূতপূর্ব কাজ করা হয়েছে। যাতায়াত ও যোগাযোগ ব্যবস্থার উন্নয়ন, শক্তি উৎপাদন-সংশ্লিষ্ট সমস্ত পরিকাঠামো উন্নয়নের ব্যাপক কর্মকাণ্ড আজ অরুণাচলের জীবন এবং ব্যবসা-বাণিজ্যকে অনেক সহজ করে তুলছে। ইটানগর সহ উত্তর-পূর্ব ভারতের সমস্ত রাজধানীকে রেল যোগাযোগ ব্যবস্থার মাধ্যমে যুক্ত করাই ছিল আমাদের অগ্রাধিকার। আমরা অরুণাচল প্রদেশকে পূর্ব এশিয়ার একটি প্রধান ‘গেটওয়ে’ করে গড়ে তুলতে সম্পূর্ণ শক্তি দিয়ে সুপরিকল্পিতভাবে কাজ করে চলেছি। জাতীয় নিরাপত্তার দৃষ্টিকোণ থেকেও অরুণাচলের ভূমিকা অত্যন্ত গুরুত্বপূর্ণ আর সেজন্যই এই রাজ্যে আধুনিক প্রতিরক্ষা পরিকাঠামো গড়ে তোলা হচ্ছে।
বন্ধুগণ,
আমরা অরুণাচল প্রদেশের প্রগতি, প্রকৃতি, পরিবেশ এবং সাংস্কৃতিক উন্নয়নের মধ্যে সামঞ্জস্য সৃষ্টি করে ক্রমাগত এগিয়ে চলেছি। আপনাদের সকলের প্রচেষ্টায় আজ দেশের সবচাইতে প্রধান জৈব-বৈচিত্র্যপূর্ণ ক্ষেত্রগুলির মধ্যে আপনারা যে অন্যতম, এই পরিচয় এখন বিশ্বব্যাপী ছড়িয়ে পড়েছে। আমি খুব আনন্দ পাই যখন দেখি পেমা খাণ্ডুজি ক্রমাগত অরুণাচল প্রদেশের উন্নয়নের জন্য সক্রিয় থাকেন। স্বাস্থ্য, শিক্ষা, দক্ষতা উন্নয়ন, মহিলা ক্ষমতায়ন, স্বনির্ভর গোষ্ঠী – এরকম প্রতিটি বিষয়ের উন্নয়নে তিনি সব সময় সক্রিয় থাকেন। দেশের আইন মন্ত্রী শ্রী কিরেণ রিজিজুজি অরুণাচল প্রদেশের সুপুত্র। তাঁর সঙ্গে আমার যখনই কথা হয়, তখন তাঁর মাথায় অরুণাচল প্রদেশকে এগিয়ে নিয়ে যাওয়ার জন্য অনেক নতুন নতুন ভাবনা থাকে, অনেক নতুন নতুন পরামর্শ দেন। প্রত্যেকবারই নতুন কিছু করার এই উদ্দীপনা আমাকে আনন্দ দেয়।
বন্ধুগণ,
অরুণাচল প্রদেশকে প্রকৃতি তার ভাণ্ডার থেকে অনেক কিছু দিয়েছে। আপনারা প্রকৃতিকে জীবনের অঙ্গ করে তুলেছেন। অরুণাচল প্রদেশের এই ‘ট্যুরিজম পোটেনশিয়াল’ বা পর্যটন সম্ভাবনাকে আমরা গোটা বিশ্বের কাছে পৌঁছে দেওয়ার চেষ্টা করে যাচ্ছি। আজকের এই সুবর্ণ জয়ন্তী উৎসব উদযাপন উপলক্ষে আপনাদেরকে আরও একবার আশ্বস্ত করতে চাই যে আমাদের ডবল ইঞ্জিনের সরকার অরুণাচল প্রদেশের স্বপ্নগুলি বাস্তবায়নের ক্ষেত্রে কোনও চেষ্টার ত্রুটি রাখবে না। আপনাদের সবাইকে আরও একবার এই ৩৬তম প্রতিষ্ঠা দিবস উপলক্ষে এবং অরুণাচল প্রদেশ নামকরণের ৫০ বছর পূর্তি উপলক্ষে অনেক অনেক শুভকামনা জানাই!
অনেক অনেক ধন্যবাদ!
CG/SB/DM/
(